Casal Sirmé
Casal Sirmé o Casasirmé (Casal Cermelli an italian) a l'é un comun dël Piemont ëd 1.222 abitant , ant la provinsa ëd Lissandria.

Ël pais a resta ant la pian-a lissandrin-a, sël piuvent ossidental ëd la comba dël torent Òrba.

Stòria
Le orìgin dël pais a smìo armonté a l'età antica, coma ch'a mostro j'artrovament ëd na necròpoli ligurin-a dlë II sécol prima 'd Crist. Ant l'àuta Età 'd Mès a-i era na Cort Regia, che a lese j'at imperiaj dla sconda mità dël sécol ch'a fa IX a l'era dotà 'd na vila (valadì d'un vilagi agrìcol) e 'd na cesa dedicà a san Vigilio. A son atestà ant la region ëdcò na vila franca (valdadì n'abità afrancà da servitù), un casal vèj e na tor. Ël teritòri a l'é da sempe stàit anfluensà da le aluvion ëd l'Òrba e jë stòrich locaj a son nen d'acòrd se le pertinense cità dai document a sìo lijà a l'istess pòst o se pitòst as trata ëd leugh diferent viaman devastà da le inondassion.

La famija dij Sirmé, originaria 'd Gamond (che ancheuj as ciama 'l Castlass) a l'avìa tère e casaj an costa region e la legenda a veul ch'a sìa stàit un Sirmé a arfondé 'l pais dël 1280. Fin almanch a la mità dël Tërzent, Casal Sirmé a l'é stàit sota la giursdission ëd la Comun-a 'd Gamond, peui, tanme tuta la region lissandrin-a, ël contròl polìtich a l'é passà al Ducà 'd Milan, prima sota ai Viscont peui a jë Sfòrsa. Dël 1448 Fransësch Sfòrsa a don-a 'l pais an feod a Vielm, marchèis ëd Monfrà ma dal Sinchsent a ven a fé part dij possediment imperiaj ëd la coron-a spagneula. A livel ëd giurisdission feodal, dal 1625 a l'é assegnà a la famija dij Trotti ëd Milan. Dël 1713, an séguit a la guèra 'd sucession ëspagneula e al sucessiv Tratà d'Utrecht, Casal Sirmé a ven cedù al Ducà 'd Savòja 'd Vitòrio Medeo II, che pòch pì tard, dël 1720, a dven ël Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) ëd Lissandria e al Mandament dël Castlass.

Aministrassion
Ël sìndich a l'é Paolo Ambrogio Mai (dal 06/06/2016).

Anliure esterne 
 Sit istitussional

Arferiment 

Casalsirme